Jong man in Pta-restaurant geskietArgieffoto ŉ Jong man van Pretoria is in ŉ kritieke toestand na ŉ hospitaal in die ooste van die stad geneem nadat hy Woensdagoggend in ŉ restaurant waar hy gewerk het, geskiet is. Ao. Dave Miller, woordvoerder van die Garsfontein-polisie, het die skietvoorval by die O Sole Mio-restaurant by die Kimiad-gholfbaan in Moreletapark aan Maroela Media bevestig. “ŉ Onbekende man het omstreeks 08:00 by die restaurant ingestap en ŉ skoot gevuur wat die slagoffer bo in sy borskas getref het,” het Miller gesê. “Die skieter het daarna gevlug. Sover lyk dit nie asof iets tydens die voorval gesteel is nie.” Volgens Athlenda Mathe, woordvoerder van Netcare 911, kon paramedici daarin slaag om die 24-jarige slagoffer op die toneel te stabiliseer. “Hy is in ŉ kritieke toestand na ŉ nabygeleë hospitaal geneem vir verdere behandeling,” het sy gesê. Miller het gesê die polisie is nog op die toneel om verder ondersoek in te stel. Die motief vir die skietery word nog ondersoek en niemand is nog in verband met die voorval in hegtenis geneem nie. Lees die opvolgberig: Skietvoorval in Pta-restaurant steeds ŉ raaisel